Er der en læge til stede, der kan tage sig af prins Henrik? - Katrine Winkel Holm - Blogs - Debat
Er der en læge til stede, der kan tage sig af prins Henrik?
Vi kan allesammen se, at noget er helt galt med prins Henrik. Lad os få klarhed, frem for den uværdige udstilling af en olding, vi ser for tiden
Én ting er påfaldende ved det aktuelle drama i kongehuset. Jo værre, prins Henrik opfører sig, jo større bliver støtten til dronningen.
Vel forsøger de velkendte, forbenede republikanere at benytte sig at lejligheden til at slå på tromme for deres dødssyge sag, men interessant nok slår de ikke rigtigt igennem.
For de allerfleste af os udløser sagen ikke monarki-kritik, men derimod dyb medfølelse med dronningen. Ikke alene udsættes hun for den mest hjerteløse behandling af sin guldbrudgom, hun må også bære sorgerne ordløst under fuld mediebevågenhed. Alligevel bliver hun ved at gøre sin pligt som regent uden at kny. Dronningen står i denne tid ene og stærkt.
Selvfølgelig er prins Henriks opførsel pinlig, perfid og undergravende, men der skal mere, meget mere, til at rokke det fundament, vores ældgamle kongehus hviler på.
Folkets kærlighed styrker dronningen og dermed monarkiet.
Men spørgsmålet er selvfølgelig, hvad der dog er sket med prinsgemalen. Det er jo ikke rigtigt, at der går en rød tråd fra hans tidligere, mangeårige virke i landet og til det seneste udbrud. Lad os ikke midt i den rimelige indignation over hans aktuelle opførsel glemme, at han tidligere optrådte helt anderledes. I knap 50 år passede han sine pligter som prinsgemal med omhu og værdighed (kun skæmmet af det pinlige brok over hans titel).
Han har fra den dag, han kom til Danmark i 1967 vidst, at traditionen krævede at han skulle stedes til hvile side om side med dronningen i Roskilde Domkirke og må også længe have kendt til deres fælles mausolæum. Han kunne have gjort oprør for 25 eller 30 år siden, han kunne have krævet skilsmisse a la Diana. Han gjorde intet af den slags, men bakkede i stedet sin kone op i hendes vigtige gerning.
Det er først som olding, han går amok, og smadrer sit eget eftermæle noget så eftertrykkeligt. Det er tragisk for ham. Men spørgsmålet er selvfølgelig, om han overhovedet stadig er den prins Henrik, vi hidtil har kendt.
Det virker rent ud sagt som om, der er akut brug for lægebehandling, gerne af en specialist i geriatrisk psykiatri.
Hvis prinsen er syg, hvad meget tyder på, findes der både en forklaring på og undskyldning for hans opførsel. En diagnose vil med andre ord være det mest nådige.
Vi har jo alle, helt uønsket, fået kendskab til dette sygdomsbillede. Derfor kan kongehuset ligeså godt tage næste skridt og indvi offentligheden i, hvad prinsen fejler.
Dermed vil medierne også være frataget enhver moralsk ret til at udstille prinsen, så vi fremover slipper for den uværdige udstilling af ham, som især SE og HØR excellerer i.
Kongehuset skal nok overleve, også selv om prins Henrik fortsat går offentligt amok.
Men for hans egen skyld må man håbe, at der kommer klarhed over hans helbredssituation, så han kan få lov at være i fred.
Blog: Løkke fejlbehandler sundhedsvæsnet